વિષયની દષ્ટિએ જોઈએ તો પર્યાવરણ વિશે આવેલી વૈશ્વિક જાગૃતિને કારણે અગાઉ કરતાં હવે પશુ-પક્ષીઓનાં કથાનકો વધુ મળે છે અને એથીય વિશેષ પશુપક્ષીના જીવન અંગે તથા એમની રહેણીકરણી આજનો બાળસાહિત્યનો સર્જક ઊંડાણથી વિચારતો થયો છે. ધીરે ધીરે મલ્ટિકલ્ચરલ અભિગમ પણ વ્યાપક થવા લાગ્યો છે અને સમગ્ર વિશ્વનાં બાળકોને લક્ષમાં રાખીને એમની કલ્પનાશીલતાની સાથે સર્જનાત્મક શક્યતાઓ વધી રહી છે. એક પ્રકારનીક્રોસકલ્ચરલ અવેરનેસ આવી રહી છે. વિશ્વનું બાળક હવે પ્રકૃતિને પણ કોઈ જુદી નજરે જુએ છે. એને આફ્રિકાનો તીખા તાપવાળો સૂરજ રાક્ષસ લાગે છે, તો ભારતનો હૂંફાળો સૂરજ વહાલસોયો જણાય છે અને ઇંગ્લેન્ડના સૂરજને માટે એ બાળક કોઈ મમ્મીની રાહ જોતો હોય એવી આતુર આંખે આકાશ ભણી મીટ માંડીને જુએ છે.